text: Note.
  Niels W. Gade har også skrevet en melodi til denne tekst og benyttet den i sin semiopera "Elverskud"
  Teksten.
  I østen stiger solen op
  den spreder guld på sky
  går over hav og bjergetop
  går over land og by
  Den kommer fra den favre kyst
  hvor Paradiset lå;
  den bringer lys og liv og lyst
  til store og til små.
  Den hilser os endnu så smukt
  fra Edens morgenrød -
  hvor træet stod med evig frugt,
  hvor livets væld udflød.
  Den hilser os fra livets hjem
  hvor størst Guds lys oprandt
  med stjernen over Betlehem
  som Østens vise fandt.
  Og med Guds sol udgår fra øst
  en himmelsk glans på jord
  et glimt fra Paradisets kyst
  hvor livets abild gror.
  Og alle stjerner neje sig
  hvor østens sol går frem
  den synes dem hin stjerne lig
  der stod ved Betlehem.
  Du soles sol fra Betlehem!
  hav tak og lov og pris
  for hvert et glimt fra lysets hjem
  og fra dit paradis.